Eftir að hin margumtalaða Lof mér að falla var frumsýnd fyrir ári upplifði Baldvin Z , leikstjóri myndarinnar , mikinn niðurtúr . Þetta kemur fram á vef RÚV en rætt var við Baldvin í þættinum Endalaust útvarp . Þar segir meðal annars : „ Ég er ekki að spá í þessum heimi út frá myndinni lengur en ég á vinkonu sem er á þessum stað í dag og ég spái mikið í því , “ segir hann alvarlegur um umfjöllunarefni myndarinnar . Hann bugaðist loks um áramótin , hafði verið að vinna í myndinni nokkuð sleitulaust frá árinu 2012 og eftir sigurför hennar sprakk hún að eigi sögn í andlitið á honum . „ Ég þurfti að minna mig á að ég lagði upp með að gera bíómynd sem átti að opna augu fólks . Mig langaði að sýna inn um dyr sem við kíkjum ekki inn um og fá af stað umræðu . Myndin varð að samfélagsskrímsli og allir voru að tala um hana . Þetta átti hins vegar aldrei að vera forvarnarmynd . “ Baldvin varð nefnilega mikið var við það , sér í lagi á samfélagsmiðlum , að þrátt fyrir mikið lof sem myndin fékk var hún líka gagnrýnd , meðal annars af samtökum sem mæltu ekki með því að horft væri á hana , jafnvel frá fólki sem aldrei hafði séð hana sjálft . „ Og þegar fólk var að tala um forvarnargildi myndarinnar langaði mig að árétta að þetta er leikin bíómynd og listsköpun . “ Hann var ánægður með afraksturinn en um áramótin þurfti hann hins vegar að skilja sig aðeins frá henni og huga að næstu verkefnum . „ Myndin hefur öðlast sjálfstætt líf , hún er búin að ferðast heimsálfa á milli . “ Ætlar aldrei aftur á Facebook Í vinnslu myndarinnar kom leikstjóranum einna helst á óvart að horftast í augu við sína eigin fordóma . „ Ég hef til dæmis oft sagt að alkóhólismi sé enginn sjúkdómur , að fólk þurfi bara að taka sig taki . Það var gott fyrir mig að brjóta niður þessa fordóma í sjálfum mér . Þeir voru ekki opinberir en sátu í mér . Þetta er nefnilega ekki bara sjúkdómur , þetta er stærra vandamál en að poppa eina pillu . Þetta er geðheilbrigðisvandamál og rótin er alltaf sú sama – vanlíðan ungs fólks og brotin sjálfsmynd . “ Baldvin sagði skilið við samfélagsmiðla eftir að hann áttaði sig á því um áramótin að hann þyrfti að hægja á sér . „ Ég upplifði mikið svartnætti , “ segir hann . „ Svo kom bara vorið og ég fór af samfélagsmiðlum og hætti að fylgjast með . Ég ætla aldrei aftur á Facebook , það er mannskemmandi apparat . “ Um þessar mundir er hann með nokkur verkefni í þróun en segist vera feginn að vera ekki strax byrjaður í tökum . „ Ég er enn að pússla mig saman en hlakka til allra verkefnanna sem bíða mín. “